钦定古今图书集成/明伦汇编/官常典/第355卷 > 张士隆
## 钦定古今图书集成/明伦汇编/官常典/第355卷 > 张士隆

按《明外史》本传：“士隆，字仲修，安阳人。弘治八年，举乡
试，入太学，与同县崔铣及寇天叙、马卿、吕柟辈相砥
砺，以学行闻。十八年成进士，授广信推官。正德六年，
入为御史，巡盐河东，劾贪吏，建正学书院，兴起文教。
九年，乾清宫灾。士隆上疏曰：‘陛下前有逆瑾之变，后
遭蓟盗之乱，犹不知警。方且兴居无度，狎昵匪人，积
戎丑于禁中，戏干戈于卧内。彻旦燕游，万几不理。宠
信内侍，浊乱朝纲，致民困盗起，财尽兵疲，祸机潜蓄，
恐大命难保。夫裒衣博带之雅，孰与市井狡狯之群？
广厦细旃之娱，孰与鞍马驰驱之险’？”不报。时户部主
事戴冠亦于是岁陈时事，有所讥刺，帝贬其官。士隆
幸得免，出按凤阳织造。中官史宣列黄梃二于驺前，
名“赐棍。”有抗者辄杖杀之。自都御史以下莫敢问，士
隆独劾奏其罪。锦衣千户廖铠从中官廖銮镇陕西，
大为奸利。士隆偕同官劾之，且曰：“铠虐陕西，即其父
鹏虐河南故习也。河南以鹏故召乱，铠又欲乱陕西。
乞置铠父子于法，并召还銮，以释陜人之愤。”不报。铠
者，幸臣钱宁所昵也。宁见疏大恨。宝坻人薛凤鸣，先
为御史，坐罪削籍。謟事诸佞幸，藉声势横邑中。宁通
其妾，尤相善，与从弟凤翔隙，嗾缉事者发其私，下吏
论死。刑部疑有冤，并捕鞫凤鸣。凤鸣惧，使其妾诉枉，
自杀长安门外。事闻，凤鸣得释。而词所连引宝坻知
县周在并素所仇者数十人，悉逮付法司。士隆与同
官许完先后按治，复捕凤鸣对簿，释在还职。宁怒，令
凤鸣女告士隆“完治狱偏枉”，遂下诏狱谪官，悉罪凤
翔及诸所仇者。士隆得晋州判官。久之，擢知州。世宗
立，召复故官，出为陕西副使。汉中贼王大等结回回
为乱，所在布贼党，急则投豪家。士隆下令匿贼者屠
及妻子，贼遂破灭。筑堰溉田千亩，民利之。卒于官。